Etzebeth-dossier weer terug by NVG vir besluit | Netwerk24
Deur Ané Van Zyl 02 Desember 2019 14:44
Die dossier oor die beweerde rassistiese voorval in Langebaan waarby die Springbokslot Eben Etzebeth na bewering betrokke was, is vir 'n tweede keer na die nasionale vervolgingsgesag (NVG) verwys.
Eric Ntabazalila, NVG-woordvoerder, het Maandag bevestig dat hulle die dossier ontvang het "en besig is om dit te bestudeer".
Die NVG sal dan die besluit neem of Etzebeth strafregtelik vervolg sal word of nie.
Dit is die tweede keer dat die dossier heen en weer gestuur word nadat die NVG dit einde September ook van die polisie ontvang het, maar teruggestuur het vir verdere ondersoek.
Daar is vroeër berig dat Etzebeth, sy neef Emile, en nog mense verbind word met die beweerde voorval in Langebaan waar hulle glo twee mans aangerand en rassistiese aanmerkings teenoor hulle gemaak het.
Die klaers, Enver Wilsenach (42) en Siyaad Smith (21), beweer hulle het in Augustus (omstreeks 02:00) verby die kuierplek Die Watergat in Langebaan geloop toe Etzebeth en die mense saam met hom hulle glo die h-woord genoem en hulle aangerand het.
Etzebeth ontken die voorval ten sterkste.
Nigel Samuels, wat Wilsenach en Smith verteenwoordig, het voorheen gesê nog een verklaring, die mediese rekords van 'n staatshospitaal en DNS-toetse wat op die vuurwapen gedoen is, is nog uitstaande voordat die dossier gereed sal wees.
Samuels was nie Maandag vir kommentaar beskikbaar nie.
Benewens die moontlikheid van vervolging deur die NVG is Etzebeth ook deur die Menseregtekommissie in die gelykheidshof van haatspraak aangekla.